khistorydata/jeongjo-sjw-relations huggingface dataset:
정조 20년 · 목
敎曰具奉朝賀今日欲爲受誥進箋云而以下批之過拜辭時趑趄云明日旣値犒饋殿座仍於殿座處所先行宣麻次行犒饋事分付禮兵曹大臣宣麻例御法殿用鹵簿半仗侍臣節次甲士陳列而重臣則其例絕罕皆用便殿今番則取考南朴金三奉朝賀同日親臨宣麻之例磨鍊儀注節目以聞事亦令知悉
정조 20년 · 강
命許沙僉使韓命喆文山萬戶太鎭亨令兵判棍汰出代
정조 20년 · 목
敎曰逗遛不卽下直嚴飭之下遲滯待令之邊將許沙僉使韓命喆文山萬戶太鎭亨竝令兵判嚴棍汰去其代今日政差出待下批當日下送到防過限則令帥臣狀聞嚴處以懲久勤邊將輩稽忽之習
정조 20년 · 강
命永同縣監金在明當日下送未署經守令兩司牌招署經下送
정조 20년 · 목
因未下直守令書入別單敎以永同縣監不知歸覲之義乎不爲辭朝極爲駭然使之當日下送其中未署經守令兩司牌招暑經亦令一體下送
정조 20년 · 강
命下直邊將肅單阻搪之通禮院書員令兵判嚴棍此後不勤該院官員令政院分付該曹直爲汰去
정조 20년 · 목
因未下直邊將書入別單敎以西北遠人何必責其去來之遲速而京允勤之駕前外都政除拜者公然逗遛之類令兵曹堂上一竝捉致委折査問草記○兵曹啓言依下敎仁遮外萬戶李喆洙羅暖萬戶黃仁燁撫夷萬戶柳仁綱等捉致公然逗遛趁不下直委折査問則李喆洙黃仁燁等所供以爲今日下直單子依例入呈之意昨日通于通禮院矣今曉入來則通禮院書員謂以未呈使之退去故不得已還爲出去云柳仁綱所供以爲今日欲爲下直而北兵使亦於今日下直則管下邊將例不得同日下直云故不得下直云矣柳仁綱之不爲下直或有可據而至於李喆洙黃仁燁下直單子旣令入呈渠輩皆於早朝入來則通禮院書員之曰以未呈使之退去者極爲痛駭請當該通禮院書員令攸司嚴勘敎以近來肅拜輒爲通禮院所阻搪以此無難入稟者非至一再下吏兵判捉來各別嚴棍當該入直官員亦當嚴處而今番則參酌此後更以肅拜事若有不勤則入直官員令政院分付該曹直爲汰去出代
정조 20년 · 강
命犯夜被捉豆毛浦萬戶李興大令兵判嚴棍後無弊邊鎭相換下送
정조 20년 · 목
一所巡廳啓言去夜犯夜人出身李興大執捉依例移送兵曹敎以逗遛不爲下直已極無嚴又敢恣意犯夜可謂兩罪俱發令兵判嚴棍取招論理草記○兵曹啓言李興大嚴棍査問則所供以爲以曉頭下直次著實喂馬趁罷漏來待之意往傳於馬夫處不覺犯鍾以致被捉於巡廳云邊將之不卽赴任已極可駭且況夜禁申飭何等截嚴而肆然冒犯請令該府拿處敎以人事之憒憒可知而決棍足矣何必更送禁府觀於所爲邊鎭之能善爲未可知今都政窠無弊處相換除辭朝下送若或過限令帥臣狀請嚴勘事分付
정조 20년 · 목
以李益運爲吏曹參判李勉兢爲禮曹參議邊景鵬爲孝陵別檢夫宗仁爲寧陵別檢鶴林君焴爲都總管李祖源爲副總管因寧陵別檢望筒敎以近陵別檢中相換
정조 20년 · 강
命寧陵別檢還作令徽陵令還作別檢仍命因仍換作之首犯銓官李冕膺重推
정조 20년 · 목
吏曹啓言寧陵別檢依前還作令徽陵令依前還作別檢徽陵令尹光碩以寧陵令下批寧陵別檢夫宗仁以徽陵別檢下批敎以官方何等嚴重則除非特敎宜不敢一毫闊狹於其間近來政格蕩然雖以此事言之偶然相換因仍換作云者豈成說乎其時首犯堂上從重推考外此若有此等窠一體復舊釐正
정조 20년 · 강
命請由抄啓文臣趙萬元李東萬尹致永等今日內越送百里
정조 20년 · 목
因抄啓文臣趙萬元富平府李東萬殷栗縣尹致永東萊府覲親呈辭敎以竝給馬臘藥歲前旣令歸覲則何至今在京乎今日請暇三文臣皆令當日內越送百里外趙萬元則亦令今日內到衙
정조 20년 · 목
山川別祈祭在再明也
정조 20년 · 강
司諫吳鼎源陳啓請柳師文事陳疏發啓之臺臣捧現告緘問命問啓於前大司諫尹行元仍削行元職
정조 20년 · 목
鼎源陳前啓又啓言柳師文詬天罵日實是覆載難容之罪諫長之疏兩司之啓臚列已盡聲討至嚴而王法之屈輿憤之激凡幾年矣不自意向來憲府之傳啓也亟停之批遽下歲前賓對又以師文停啓之意聖敎嚴截諄複有若師文元無罪犯而臺閣之疏啓勒加罪目者然府院爭執竟未承批旨引嫌而退以致聲討莫嚴之案反歸䵝䵢之科臣不勝駭惑憂歎之至噫使渠眞有罪犯則揆以王章不可一刻容貸苟有一毫可冤之端則論以刑政豈容一向仍置在今之道不可不一番嚴覈卽速究竟而嚴覈之方更無他道惟臺臣在耳臣非不知査問虛實於臺臣大關後弊有難輕議而第念此事與尋常罪過之可以風聞彈劾大有異焉在師文則人思所判在朝家則刑政攸關關係非細噫彼詬罵之說凶悖之節難云私室之酬酢爲臺臣者必有所的聞詳知而發討停當否可決於此請柳師文事陳疏之諫長發啓之臺臣竝命捧現告緘問以爲據實指陳亟伸王法之地焉批以不允柳師文事旣有下敎何可更賜例批末端事日前臺疏之批雖有下敎到今發啓之後不可羈縻許久相持發啓之臺臣不過見諫長疏而請覈有何可問之端乎欲爲究竟法一問於首論之諫長然後可決其時諫長處以目擊親聽與否令价政院卽爲問啓○政院啓言問于前大司諫尹行元處則以爲臣於頃年待罪諫職時以柳師文事略陳懲討之疏盡師文以星漢之父固當縮伏怵畏之不暇而乃敢偃處城闉延接人客其所凶言悖說無非詬罵天日一世喧傳有耳皆聞臣亦得聞憂憤所激果爲聲討且伊時親聽之人自法曹捉囚屢月終至發配則法曹亦必有所聞而然聽聞之一般憤惋之同情據此可知而今玆基言隱然歸之於虛實相蒙之間未知臺臣果的知其不然而有是言否臣旣聞之後不可以不目擊不親聽爲拘短疏懲討亶出於擧國共憤之義而到今人言至此致勤問啓之命惶恧悚蹙不知所達云矣敎以臺諫難許以風聞如許之事豈可以風傳論列乎親聽之證歸之法曹捉囚決配之人而曹堂若聞其說豈或不卽上聞乎到今跡語之徑先焉逭其責問啓旣無指對之證據則柳師文都歸白脫自當停啓而揆以刑政當該基諫不可仍置施以削職之典以爲爲臺臣不能盡職者之戒
정조 20년 · 강
命南陽府老人官敎閪失者令畿伯及捕將限十日覓納仍命更成敎旨安寶下送
정조 20년 · 목
京畿監司金文淳狀啓以爲卽接南陽府使田義顯牒呈則應資老人官敎八張今月初三日本府邸吏逢授於本府將校洪禧龜處使之費往而曉頭到靑坡近處竝與他物件爲賊所失云矣莫重敎旨之中路見失萬萬驚駭今方往復捕廳期於捉得而老人之事有不可知南陽九十老人正憲金時漢資憲金載好嘉義崔有得嘉善金世重李振興李振柱金銀錫崔尙伯加資官敎令該曹更爲成送將校禧龜自臣營嚴勘計料敎以若能嚴明束濕豈有是乎該府使所當重勘特以絜短之意十分參酌而莫重安寶敎旨豈可任其閪失乎卿與捕將限十日限前覓納後狀啓或草記萬一愆限卿與捕將難免其責以此知悉事回諭敎旨卽令政院安寶下送
정조 20년 · 강
戶曹以漕轉事目啓命漕轉稽緩之弊嚴飭諸道亦飭舟橋司依昨年定式施行
정조 20년 · 목
該曹啓言漕轉事目諸條著意猛省毋陷重罪之意嚴飭諸道臣初運再運之稽緩尤是一大痼瘼相考陳省月日各別嚴處事請竝分付於舟橋司一漕船領運嶺南之赤梁龜山兩僉使薺浦萬戶湖南之法聖群山兩僉使咸悅縣監湖西之牙山縣監永定差員依此施行直上納各邑守令姓名及差員分排成册依定式當年二月內亦卽修報本曹一各道稅船每隻載一千石漕船每隻湖西則八百石嶺南湖南則一千石湖西漕船及海西則二月二十日以前發船三月初旬內上納湖南初運湖西再運已有定式湖南漕船及初運邑則三月十五日以前發船四月初旬內上納上道邑初運處待船隻下往卽時裝發趁三月初旬前上納湖西再運則四月內發船五月二十日內上納嶺南則三月十五日以前發船五月十五日內上納而節屆霖潦漸致水弱則海路往來實多憂悶故較計水路之遠近排定上納之期限苟能遵此毋達則漕轉可保無慮晚時裝送之守令差員過限上納之監色沙格濫數裝載之守令船人隨現嚴勘不但昭載法典前後飭敎何等截嚴而沙格監色之全不察戢濫載晚發之終不畏法守令抵罪踵武相尋此後則一有犯科守令論勘船格寘法決無饒貸之理遵奉定式恪勤擧行事各別嚴飭一勿論漕稅船各倉不卽捧上船隻久繫江上以致再運之遲滯則該官員草記嚴勘若船人無端逗遛趁不下往則自本道枚報舟橋司該船漢照律重繩一漕倉屬邑守令領稅親納乃是通編定制守令差員自當按例遵行近來直上納諸邑吏鄕官隸別立名色多船侵漁稱以官用徵斂於沙格此實沙格輩犯及元穀之弊源年前作隊船停罷之日朝家申飭極爲嚴截道臣女當禁察守令亦當痛革此後或以官用下屬情債等名色雖升斗之微復踵誅求之習則依幸丑筵敎守令勘以贓律下屬嚴刑流配各道道臣知此申飭加意廉探隨現狀聞一漕邑稅穀春初輸納漕倉後各該邑報其月日於本曹領運差員亦以裝發月日馳報而若有過限及違式者則考覈論罪曾有定奪此亦毋或視以循例另加嚴飭一一條報以爲憑考勤慢之地一漕稅船湖西境點檢一款年前因湖南道臣狀聞水虞候點船仍復舊規安興鎭檢船永爲革罷虞候點船時逢點日及發送日書于標紙踏印出付於各邑監色仍以發送月日卽報本曹及其上納時船人標紙虞候報壯照檢處之以防中路留滯之弊一漕稅船水護一款法意甚嚴而循例擧行不少著念風濤震盪之中姑置勿論浪靜風恬之時掛嶼觸傷比比有之所謂水護有名無實此後則各其境內隱嶼險灘晝則立標夜則擧火俾爲先避預防之圖如或不謹護送以致狼狽則堂上守令侍從守令罷黜堂下守令決杖邊將重棍監色刑配任掌重刑等事竝一遵新頒定式施行一漕稅船上來時若遇風浪中間留滯則地方官具由報營粘移本曹船人無端掩留則自官促發俾勿暫留法意甚嚴而近來京畿外各邑旣不促發又不報營任其行止致有奸弊今年則毋論漕稅船京江到泊後考其稽留月日及地方如無該地方官粘移之報則守令論罪一直上納邑則依法典視其道里達近每四五邑定一差員所管邑穀物點閱分載發船月日先報本曹船人處亦爲書給一件各邑監色占便代送十之八九而守令之初不檢察極爲駭然此後則依事目必以捧上實吏鄕騎船而若船隻數多則實吏鄕外加定勤幹吏鄕領護上送而仍使捧上吏鄕都領各船或有稱病落後換面替點者摘發嚴處監色初不定送船人自當上納者該守令從重論罪一直上納各邑地土船以土民之故監色輩惟意操縱減給船價勒令逢載船人失利致有偸竊元穀之弊者旣極可駭又或拘於船人顏私以錢防納尤爲痛惋隨其現發當該守令勘以重律一三南漕船駕海糧雜費若或前期預下則上納時犯用負逋之弊無以禁防所逋之穀亦無以充納此所以嶺南漕倉節目中駕海雜費切勿預給事自有所載錄兩湖漕船亦依此例先給折半餘則留倉必待無事上納無事回泊後盡數上下事申飭漕倉一京江無賴輩空手下往稱以造船預受船價又或代錢收捧貿米防納莫非守令循私蔑公之習此後如或現發船人嚴處姑無論守令爲先斷以贓汚之律一漕稅船每船必有斛帒封者上納時穀品斗數視以爲準之意年前事目已有申飭勿論漕船稅船每船各載斛帒封事更爲嚴飭若或違式則領運差員各別論罪一米穀滲漏之弊專在石子之不能堅密今年則必以麻繩編成務從精緻細網之上大索加絞而若如前疏漏則當該差員各別論罪一上納穀物之和水現發者勘以一律昭載法典而倉官若或循私許捧不爲摘發則依法典穀物所在邑勿限年定配一田稅正供事體自別而船人奸僞轉甚或多那移先納於各衙門事體不尊奸弊又滋此後稅穀與他衙門穀同載者若有他衙門先納之事則監色船格重勘守令論罪事載在通編列邑知此嚴飭於監巴沙格未到泊前先呈陳省於本曹以爲首先上納之地而移納他衙門者一依通編勘治一空船回還不謹致敗者生徵船價假稱致敗任自斥賣者船隻生徵後論以一罪法意甚嚴此後則漕船回還時必令都沙工騎船如有不謹致敗者覈得情實依律勘斷船舟材勿許斫給漕米無得會減事更爲嚴明約束於沙格等處俾絕奸弊一稅船到泊京江後管領輩符同船漢及倉主人隱匿陳省逗遛幻弄畿乎無船不然自戶惠廳這這廉探時時摘奸如有現發之事則移送捕廳難無作奸現發若或無端逗遛則移送秋曹如法處斷一事目之啓下行會何等嚴重而營邑了不警惕視同陳談不信朝令墮壞紀綱孰甚於此今年則斷當一從節目以法從事目各該巡營到卽知委於漕運各邑各倉及差使員使之各自惕勵仍令曉論於吏鄕船格而擧行形止道臣及各差員亦卽馳報本曹以爲憑處之地今此事目不但用於漕轉大同及凡干以米上納一體施行允之敎以舟橋船人之作弊才因繡啓有所嚴飭而該堂亦有昨年定式者此則依此施行之意分付
정조 20년 · 강
以許任爲禁衛中軍
정조 20년 · 목
自開東至巳時測雨器水深二分
정조 20년 · 강
御春塘臺行歲首犒饋
정조 20년 · 목
具翼善冠袞龍袍乘輿出保定門是時各處將領領新舊番軍兵壯勇營軍兵則雖非內入直皆令進參齊聚于靑陽門內步軍及局出身善騎隊漢旅等預待應立信地橫列于春塘臺下仰臺上立定壯勇大將金持默及本營將官札駐於左列兵曹判書李得臣及禁軍別將番將扈衛別將札駐於右列鳴金二下大吹打壯勇營細樂及兼內吹用梨園鼓吹例奏樂於駕前壯勇衛與駕前別抄駕後禁軍分左右侍衛由靑陽門將至春塘臺鳴金三下吹打止鳴鑼邊旗幟左右分立札駐將官各其陣頭跪迎予至臺上降輿陞座小開門參現叩頭陞壇節次竝命除之兵房承旨跪啓行犒饋禮掌號笛淸道旗左右分去引札駐將領到臺上平列禁軍及扈衛軍官隨而齊到後鳴金號笛止鳴鑼列所擧床時奏武桓之樂醉飽時奏徵角之樂撤床時奏昭武之樂樂止侍衛及各將領軍兵一時山呼吹哱囉起立以令旗各回信地兵房承旨跪啓稟餉士禮成乘輿出靑陽門入保定門還內
정조 20년 · 강
遞承旨金翰東蔡弘遠以徐有大李晚秀代之竝前望也
정조 20년 · 목
敎曰在外及不爲仕進承旨許遞前望單子入之待下批牌招先入侍後謝恩
정조 20년 · 강
命奉朝賀具允明宣麻更待下敎爲之
정조 20년 · 목
敎曰曉來霡霂在農則善老人赴公沾濕可念具奉朝賀宣麻日子待晴更待下敎爲之
정조 20년 · 강
以林濟遠爲兵曹參判李勉兢爲參知竝前望也
정조 20년 · 목
敎曰兵曹堂上前望單子入之待下批牌招推移入直
정조 20년 · 강
分遣承旨詣受香所奉審摘奸
정조 20년 · 목
山川別祈祭在明日也
정조 20년 · 강
命永禧殿展謁二初八日爲之
정조 20년 · 목
禮曹啓言永禧殿展謁吉日卽令日官金性錡推擇則初七日初八日俱吉云以何日定行乎敎以初八日爲之○敎曰訓局步軍十哨馬軍三哨爲先後廂禁軍五番隨駕留營留陣置之
정조 20년 · 강
藝文提學沈煥之上疏辭職賜批許施
정조 20년 · 목
批以所辭藝文提學之任依施
정조 20년 · 강
命所安島宮納元田稅屬之戶曹其餘依他宮房免稅例從長區處
정조 20년 · 목
戶曹判書李時秀啓言因備邊司啓目判付內所安島宮納出稅於度支其餘土地出給島民事命下矣自臣曹謹當依判付擧行而第念該島屯稅乃是有土之地元田稅之出付度支雖曰經法有主土地之出給民人其勢誠難且本島旣有公私屯土則此而出給彼而不給極涉斑駁臣意則宮差往來橫斂難支之弊今旣永革則從此島民可以安業資生矣應納之元田稅及免賦條土地稅竝令該邑一遵法例牧捧上送于臣曹元田稅則屬之臣曹其餘則依他房免稅自本曹收捧例從長區處似合事宜從之
정조 20년 · 강
禁椵板契貢人各軍門勒買之弊
정조 20년 · 목
備局有司堂上李時秀啓言今番輦路詢瘼時貢市人所懷合爲十二度皆是煩屑猥濫無可稟處惟繥工監椵板契貢人以各軍門勒買有弊爲言此則自本司捧甘嚴飭毋得如前侵責其外則請竝置之從之
정조 20년 · 목
成均館啓言今正月初七日儒生上旬輪次當爲設行而大提學未差行大司成李書九未肅拜限內不得爲之敎以小雨暗人日不晴雪亦嘉實爲最靈辰之好兆而經冬未覆之餘入夜無聲之潤豈非田祖之錫而農夫之慶乎方以期獵之義不廢勞犒之擧人日泮製亦何踰日弘文提學卽令政院牌招昨年升庠旣闕爲方外儒生許令通同赴試事知悉○以一二三四五六七萬木生涯是今日爲賦題敎曰都承旨持此御題與弘文提學偕往泮宮試取以來
정조 20년 · 강
命朝參待下敎爲之輪對當次人受點後日次來待專經文臣殿講念後更稟
정조 20년 · 목
因來十一日朝參輪對殿講取稟有是命
정조 20년 · 강
命抄啓文臣曺錫中黃基天三倍道覲親反面
정조 20년 · 목
因抄啓文臣曺錫中安州牧黃基天龍川府覲親呈辭敎以子固愧於陽城師儒之敎迪而歲前歲後勸令省覲者屢矣此兩文臣何去而今始請由乎給藥騎馹非可論三倍道往覲留一日三倍道反面事嚴飭
정조 20년 · 강
科次人月製試券于便殿施賞有差
정조 20년 · 목
敎曰明日動駕前人日製當出榜館閣提學閣臣玉堂外同成均徐龍輔入直兵曹郞廳及今日侍衛入來中行副司直權▣李祖源戶曹判書李時秀禮曹參判朴宗甲兵曹參判林濟遠司僕正崔光泰試官加差○承旨黃昇源啓言臣與弘文提學具庠偕往泮官試取人日製儒生則收券爲五百十二張故捧入敎以科次入侍考訖敎曰人日製居首生員李復心直赴會試幼學鄭觀綬朴朝源具命益兪紳煥兪杞柱生員安棨各給一分
정조 20년 · 강
命永春縣虧欠還穀指徵無處者竝許蕩減前縣監李明誠貸用條及吏奴鄕逋嚴飭準捧民戶未捧待秋成捧納軍丁虛額移送列邑
정조 20년 · 목
備局啓言頃因永春縣監李相璜上疏批旨逋穀之不可不除減者虛簽之不可不移送者詳査爛商條列登聞之意行會矣卽見忠淸前監司柳焵狀啓則以爲該縣還上虧欠各穀合爲六千二百七十三石零而其中前縣監李明誠貸用六百八十石零及吏奴鄕逋一千七百二十石使之嚴督期於準納而壬癸以來流絕戶未捧一千八百二十一石零內當捧爲三百石零其外一千五百二十一石零流戶未捧之混入於昨年停退者一千四百石零補民防役兩廳貸下六百五十二石零合各穀三千五百七十三石零指徵無階一如疏中所論以軍丁言之則該邑虛額三百八名內二百五名前已分排各邑而所餘一百三名將致居民之疊徵移送列邑之外實無從他塡克之勢竝請令廟堂稟處矣該邑自數年以來荐値歉荒官不顧恤民皆流散逋穀虛額之弊至於此極三千餘石還穀之蕩滌一百餘名簽丁之移送雖甚重難旣令道臣査啓則在朝家信令之道宜施終始之惠澤該縣指徵無處虧欠各穀三千五百七十三石零竝許蕩減軍丁虛額餘數一百三名較量列邑民戶軍額之多寡均排移送前縣監李明誠貸用條六百八十石零至今未克萬萬痛駭嚴飭道臣期於準數克上若又遷延不納則狀聞重勘事分付吏奴鄕逋一千七百二十石零此與民還有異自今爲始嚴督期於準捧民戶未捧中當捧條三百石零待秋成準數捧納之意一體分付何如允之
정조 20년 · 강
備局以京畿兩西道臣驛弊事狀本覆啓
정조 20년 · 목
備局啓言頃因傳敎兩西及京畿撥站驛馬穌捄之方具意見論理狀聞之意行會於三道道臣矣卽見京畿監司金文淳狀啓則以爲本道六驛之凋弊殆無異同而其中直路五站尤爲偏苦自正月爲始優給料太嚴飭喂養駑駘故失添給價錢一一改立其他弊痼者隨所聞次第釐革計料至若撥站則當初料錢磨鍊非不優厚而年久弊滋轉至難支之境其所捄恤之道今方科理拮据明年以後則每朔每匹元料外添給加料以爲一分沾漑之地而益其人馬疲困專由於使役頻繁之致從今以往不緊公文之替付撥路者別爲禁飭則似爲撥馬休養之道云平安監司金載▣狀啓則以爲本道二十撥站朝家之軫恤本道之蠲補靡不用極進上物種刷馬替運閑漫公事無得冒騎自本道庚戌劃給錢二萬兩自本營辛亥添付錢九千兩自共營癸丑分給錢三萬兩買田料賴姑無難支之弊而驛路事位田則冒法潛貰復價則合年都賣非累萬公貨則難以穌弊位田潛賣者今將行査期於嚴治推還勅行時例以土產馬責立勅行若在兩使行未還之前則無以分排病劣不堪入把者連飭各驛一一改立而兩使出疆勅行壓境卽前所未有之例特用別例今番勅行時則北道馬元定四十匹外限十匹加把江原忠淸兩道三十匹移定取用事令廟堂稟處延勅時憑藉濫騎之弊亦自廟堂嚴飭於奉使各該衙門云黃海監司徐邁修狀啓則以爲道內三驛馬爲二百二十五匹苟皆健實何憂一二勅迎送三驛馬戶吏卒位田給復本自優厚而位田或先賣賭驛復五千餘結營門歲買水作各庫支放之需驛弊轉痼未必不由於此而別得歲入萬餘金給代然後可議革罷猝難變通自臣營預貸買馬復錢使之隨闕改立濫騎之律給馬之規另加申嚴而支勅時兩界首裹糧出站曠日等候之弊及其他因勅添弊之端不過辨得四五百金可以接濟如此小小之節自臣營從長拮据計料直路撥站則昨年旣家加料之惠澤而支勅時每站加立馬二匹卒二名雇價三百三十餘兩亦自本營出給補用而勅行入我境後各營門閒漫公事禁不得專撥加立喂養之資一依元撥馬例各自地方官計給則可爲目前捄弊之道云矣今以三道狀辭參省則驛路撥站爲弊之端各有輕重大小之分而大抵撥站則朝家提飭前後申嚴諸道蠲補亦非一再姑不至有大段難支之弊京畿則自今年爲始又有每朔每匹添料海西則支勅時給價加立又是前例今不必更有別般釐革至於不緊公文之替付專撥朝禁自來甚嚴況當客使壓境邊報旁午之時此等之弊尤爲嚴禁分付三道道臣續續察飭隨現重勘驛馬之凋弊三道同然而京畿則別無指的登聞之事又方優料喂養添價改立庶不至於臨時窘束之患關西海西兩道之位田復錢事誠極寒心位田潛貰之律載在法典復價預買之弊亦係禁條難驛屬之私相賣買固當詳察嚴禁期於無犯關西復價則至以非累萬公貨則難以穌弊云海西賣復則亦謂歲入萬金後可議革罷云事體法意寧容若是襲謬因循其來已久今雖不能卽地變通從長爛商永除謬習以存事體以捄驛弊事更爲申飭於兩道道臣關西支勅時北道驛馬四十匹外限十匹加把江原忠淸兩道三十匹移定取用事他道驛馬之移定入把爲弊甚鉅北道之元定四十匹固是前例所有而以無例之事爲貽弊之端誠甚重難此一款置之迎勅時憑藉濫騎之類各營門專撥之弊請依所請更加各別嚴飭於京外各該衙門允之
정조 20년 · 강
壯勇營以鄕軍加設後節目啓
정조 20년 · 목
節目本營左右司鄕軍之設置於畿邑者專爲園幸時扈駕之重而行伍單弱軍容未滿加設鄕軍二司以準京外五司之制難已成節目而今此加設前後二司則禁營鄕軍停番條未了當之前不可率爾擬議見今守禦廳出鎭後軍制釐正時略有餘數以此廣州龍仁安山始興果川等邑所在良丁限五哨先爲給代換定而把哨將領不必汲汲設置各其地方官定爲兼哨官亦以寓農養兵之意買土設屯以裕兵食合行事件參五左右司例條列于左以爲遵行之地一今此加設鄕軍五哨安山抄定半哨合七百名內龍仁一哨爲前哨廣州二哨爲左中哨始興一哨爲右哨果川一哨爲後哨以準一司之制而軍額則依左右司例每哨以一百二十七名爲定安山六十五名則旣未準哨竝兼哨官姑爲屬之外使以爲內營餘零之用一廣州二哨則以本府所在守禦廳減額馬兵二哨換定團束給代一款勿爲擧論一龍仁始興果川三哨則以該邑所在良丁抄定給代則各邑所在守禦廳減額牙兵等諸邑軍八百名身錢收捧給代一安山半哨軍亦以該邑所在良丁抄定待禁營停番十年限滿加定四哨半以準一司之制給代則依龍仁始興果川三哨軍例一體磨鍊一待年軍五十五名依左右司例每哨十名依元軍例抄定日後闕額次次塡充一守禦廳之出鎭軍丁之減額釐正亶出蘇弊之盛意減額軍之本役毋論納米六斗三斗納錢二兩四錢一兩二錢特以一兩二錢之最歇役定式收捧被抄軍各衙門所納者竝以二兩三錢從厚磨鍊給代一守禦廳減額牙兵及京標下保合八百名身錢每名以一兩二錢磨鍊則合爲九百六十兩龍仁始興果川安山等四邑所抄元軍及待年軍合四百八十一名內一百四十二名以閑丁計除其餘三百三十九名竝以二兩三錢給代實給代錢爲七百七十九兩七錢餘錢一百八十兩三錢則依右司高陽餘丁保例餘丁所在邑自畿營收捧合錄於吹大旗手保每年至月內成陳省上納一京外五司尙未抄定司名有難硬定將領及標下軍不必汲汲設置今此加設五哨內前左中三哨權屬左司右後二哨權屬右司哨官則以各其地方官定爲兼哨官而廣州只有判官一員常時則兼察兩哨擧動時領軍則假哨官一員以前銜哨官及額外壯勇衛中稟旨差出一今此五哨哨官以地方官兼領差帖自內營成給投刺等節依他哨官例爲之一徵番則五哨旣已分屬左右司屬之左司者與左司軍輪回屬之右司者與右司軍輪回上番而領軍哨官則無軍哨官中臨時稟旨差出一加設五哨今已團束此後有闕之代必以良丁中有根著好身手者監色頭目眼同抄擇手本本官卽地代定以爲轉報付標之地而代定之際不能審愼或以私賤苟充有所現發則監色頭目別加嚴處當該地方官隨現論勘一今此五邑抄定軍中校院生亦有從願被抄者固當以無役施行而此與閑丁似有間焉依左右司已例一體磨鍊給代各自該邑就此塡代曉諭軍民咸知朝家軫念之至意一五哨資保代錢依左右司已依每年元軍則各二兩卜馬軍則各四兩磨鍊待其上番自本營上下而卜馬每匹加給二保代錢四兩及官添價錢十兩以爲添補立馬之地而官錢十兩則次次傳受上番軍糧料每名每朔米九斗一體上下一上番時卜馬官添價及元資保加資保錢以各該邑屯稅條作錢中前期上下使之立馬而屯稅如未及收捧則以其樣錢推移出給報本營會減一每年農歇時各該頭目率隊下軍或射或放別加肄習而夏三朔外春秋冬則必遵月課務期成就待年軍竝一體肄習而月課時饒氣次外或有橫斂之弊當該頭目嚴治除汰一上番軍鳥銃環刀外軍服及各樣小軍物若依禁御兩營例使之自備則不但服色各自不同臨時難辦勢所必至故依左右司例磨鍊則每名軍服號衣戰帶象毛軍物木帒南飛箇耳藥筒丸囊各種小軍物價合爲十兩四錢一分一哨都合一千二百四兩四錢一分通計五哨則爲六千二十二兩五分先自本營依此措備就其資保中計年充報則在渠輩不啻䋒其力而幸莫大焉初年每名資保錢二兩內除一兩第二年四兩內除三兩第三年六兩內除五兩則三年收捧之數合爲五千七百十五兩其不足條三百七兩五分亦自本營從便拮据回番爲始元資保錢六兩內各除三兩以補軍服改備之需而旗書及卜馬軍全減隊長半減一凡有雜頉代定之時新入禮錢二兩重來一兩付標次一兩本邑色吏五錢畿營色吏三錢本司敎師二錢廣州則七錢依水原例無畿營吏例給依左右司例收捧上番時書記紙筆債兩朔七兩新接告事私習基址告事次各一兩草都案紙次一錢五分沈菜時役軍饒氣次每名各二分大比較時告事次二兩本邑月課時試記紙次每次一錢頭目軍以本哨事京營及官門往來路資每日一錢京營毋過五日官門毋過三日就此中取用而此外如有一分錢憑藉橫斂之弊則該頭目依律重治當該不飭之守令亦爲從重論勘一今此鄕軍等烟役之蠲減上番時前三朔發關前一日領付等事竝依左右司例擧行一鄕軍下番時器械服色之收納藏置上番時照數出給等事依左右司例擧行器械中只鳥銃每隊二柄逢授下送以爲常加肄習之地而限以十年限內破傷者使渠修補限後則自本營改備而毋論限前限後若有閪失之弊則當該軍兵處隨卽徵上一園幸時隨駕之數閱武時徵召之節待本營關擧行間年大比較時試射放依左右司例擧行一軍案自各該邑成出二件一件該邑上一件報畿營依右司例自畿營修正都案磨勘於本營而廣州則依水原例直爲磨勘於本營每式年改都案亦依此擧行一五哨軍接濟之需以守禦廳出鎭後惠廳除留米一千石錢三千兩每年移來取用而米則依惠廳本價每石六兩代錢取用一軍在五邑各給錢四千緍設置屯田年年收稅以備接濟之需而買土物力自內營從便拮据一鄕軍監色必以有風力可合人自該邑各別擇差常時擧行及上番時領付等事使之專意句檢屯田凡事亦爲兼管擧行而若有一毫不謹之弊則差汰之節本官自斷處置一今此節目一統各自該邑謄書作册逢授旗書以爲常目熟習俾各曉暢而册子傳掌等事一依左右司例擧行
정조 20년 · 강
大司憲權裕上疏辭職仍請在外諸臺之過限不上來者幷拿推賜批
정조 20년 · 목
昨年十二月二十六日疏略曰臣於日前忽奉都憲新命而臣之臺閣情勢已隔鐵限于今十年之間自晝如一日而亦聖明之所已俯燭者也且此職名卽淸朝峻選之一初路頭也雖使地望素重風采已著者當之猶或逡巡却顧況如臣之至愚極陋百不猶人者尤何敢裒然出膺視若固有者乎伏乞亟施刊改臣旣不以見職自居而竊有區區所懷略此附陳焉臺閣之臣主言論之責而寄耳目之任其不輕而重也審矣而自數月以來所謂兩司諸臺多是遠方在外之人下諭而無意上來過限而不使勘處尺疏久斷臺廳長鎖不但官師相規之闃然無聞遂致莫重合辭之屢朔闕啓此豈聖世之美事哉臣謂在外諸臺之過限不上來者一幷拿推依法典論勘仍令選部另加擇差使言路復振國體得正斷不可已也至是批以所陳自是格例卿其勿辭行公
정조 20년 · 강
罷掌令鄭觀輝持平申絢職
정조 20년 · 강
詣永禧殿儲慶宮展拜
정조 20년 · 목
具翼善冠袞龍袍乘輿出永淸門明政門降輿乘輦出弘化門至太廟前路降輦遣都承旨黃昇源詣太廟奉審以來陞輦至永禧殿紅箭門外降輦乘輿至齋室門外降輿入齋室改具冕服以出詣版位行四拜禮陞詣殿內奉審還入齋室敎曰還宮時當詣儲慶宮展拜該房知悉改具翼善冠袞龍袍乘輿出南殿大門至紅箭門外降輿乘輦駕過小公洞領議政洪樂性祗迎於路榜駐輦召見至儲慶宮大門外降輦乘輿至齋室門外降輿入齋室少頃出詣版位行再拜禮陞詣宮內奉審召戶曹判書李時秀命修改宮內還入齋室
정조 20년 · 목
仍以翼善冠袞龍袍出齋室乘輿出宮大門降輿乘輦至太廟前路降輦陞輦入弘化門至明政門外降輦乘輿由永淸門還內
정조 20년 · 강
命園幸日子以望前或念前爲之
정조 20년 · 목
敎曰廟社殿宮歲初行禮次第順成園幸日子當觀勅奇近則望前遠則念前前期一二日當下敎此意分付
정조 20년 · 강
以李敬懋爲舟師大將鄭好仁爲守宮大將
정조 20년 · 강
判下兵曹園幸時軍兵取稟草記
정조 20년 · 목
兵曹啓言在前園幸時三營輪回隨駕而再昨年禁衛營隨駕昨年訓局隨駕矣今番則御營廳當次而壯勇營鄕軍三哨連爲後廂矣今亦依此磨鍊乎敎以意謂今番之訓局當次以將臣之年老爲難之今聞御營當次云可幸今番則特除別隨駕訓將率訓局軍便意留都御將都領訓局馬兵一哨該營鄕軍二哨隨駕事分付後廂則壯勇營鄕軍二哨訓局步軍中精抄一哨屬之壯勇營陣事分付又啓言在前園幸出還宮時留陣則留營大將或中軍率留陣營餘軍及留營軍兵留陣而待留陣大將入來率留營軍兵退去留營矣今番則何以爲之敎以今番則訓將率本局軍留營出還宮時隨駕總戎使率訓局步軍六哨馬軍二哨爲之渡涉後當以閣職隨駕先後廂軍兵該營中軍代領領付之都監陣後退去待還宮時又待信箭領率出來事分付又啓言在前園幸時弘化門外留陣連爲置之癸丑年則留營禁衛中軍率鄕軍一哨朝房留駐昨年則前總戎使率訓局餘軍一哨朝房留駐矣今番則何以爲之敎以前訓鍊大將徐有大率訓局步軍一哨弘化門外朝房從便駐接捕將皆隨駕左廳時訓將兼察右廳前訓將兼察事臨時聽傳敎又啓言在前園幸時御營廳隨駕則訓局留陣禁衛營留營而旣承訓將率本局軍留營之命矣禁衛營當爲留陣而在前留陣營鄕軍停番之時有訓局步軍幾哨權屬之例今番則以幾哨權屬乎敎以訓將留營卽留陣之謂也禁將則但當率京標下留營以此▣▣▣啓言昨年園幸時壯勇外使率親軍衛二百人別軍官一百人及步軍五哨自眞木亭爲先廂而回鑾時亦爲先廂到眞木亭落後矣今番則何以爲之敎以依此爲之而先廂御將則依昨年例到眞木亭爲後廂事分付又啓言在前園幸時善騎隊一哨本陣旗鼓前排別將率領先詣津頭從便札駐大駕渡涉時迎接擧行後出駐信地一哨該將率領自闕外侍衛壯勇營京軍二哨先詣津頭竝與善騎隊二哨大將率領隨駕矣今番亦依此磨鍊乎敎以依此爲之又啓言在前園幸時別隊馬兵依定例隨駕昨年則除之而用於塘馬矣今番則何以爲之敎以令訓將知悉別擇稍實厚著之人用於塘馬又啓言昨年園幸自華城詣園所時前後廂軍兵臨時稟旨擧行壯勇內外使及隨駕營大將各率旗鼓長安門外跪迎後仍爲前導矣今番則何以爲之敎以只內外使迎接事分付又啓言昨年園幸出宮時前排依定式禁衛營待令禁軍一百人挾輦軍一百名依前例留營軍中除出侍衛前後廂以留陣步軍五哨馬軍二哨隨駕而到津頭落後入來還宮時出來侍衛矣今番則何以爲之敎以隨駕營及軍兵已下敎矣禁軍挾輦軍依此爲之又啓言園幸時隨駕軍兵中先詣津頭軍兵等請依前例當日曉頭或前一日出去之意分付敎以前一日出去津頭事申明分付又啓言在前園幸時部字內伏兵除之只說斥候而果川始興廣州水原境內斥候伏兵總戎廳廣州水原各隨地方擧行傳語軍只部字內排立矣今亦依此擧行乎敎以依此爲之計日給料依昨年飭敎著意擧行之意京畿監司華城廣州留守等處申明嚴飭俾無現發於摘奸之弊又啓言在前園幸時舟師大將所領軍物有大小之別矣今番則以何軍物擧行乎敎以以小軍物排列事分付
정조 20년 · 강
命園幸時壯勇外使率先廂軍兵札駐眞木亭遲遲臺仍命以是臺添書於道路
정조 20년 · 목
敎曰外使率領軍兵爲先廂時頭局自眞木亭尾局至遲遲臺札駐從便隨駕之意已下傳令於外使亦令兵曹知悉節目依此磨鍊此後道路遲遲臺添書事分付
정조 20년 · 강
命園幸時京畿驛馬依例待令於留都營
정조 20년 · 목
兵曹啓言留都營狀啓例爲付撥而或有時急之事則京畿驛馬待令事曾有定式矣請今亦依此擧行允之
정조 20년 · 목
舟橋司啓言以舟橋排設臣頤之率都廳臣具明遠今日出往始役
정조 20년 · 강
司諫吳鼎源以尹行元問啓對辭上疏論卞尾陳母病辭職踏啓字
정조 20년 · 목
疏略曰前大諫尹行元問啓出而臣之難冒之義著矣第其對辭終無別白顯有譏斥駭惋之極不得不冒死條陳伏願聖明垂察焉臣於歲前常參日傳啓時以柳師文停啓事屢勤聖敎若使師文眞犯詬罵而輕先停啓則臺閣之聲討自歸掃地或無負犯而徒事爭難則朝家之刑政大欠閱實臣爲是之懼不得不有緘問之請此在重臺言明王章之義易地則皆可然矣其在言者之道固當直陳所傳之爲誰所聞之爲其以明負犯之的實以圖王法之快伸而及見所對則一則曰延接人客凶悖之說無非詬罵有耳皆聞臣亦得聞一則曰親聽之人法曹捉囚發配法曹亦必有所聞而然聽聞之一般憤惋之同情一則曰今玆臺言隱然歸之於虛實相蒙之間未知臺臣果的知其不然而有是言否噫此事之關係何如緘對之事體何如而乃敢粧撰漫漶全無證據厭然自掩顯加反詈若是其無忌憚乎其所謂皆聞之耳果街童巷豎之耳也耶抑親戚儕友之耳也耶臣亦得聞云者從街巷而掠聞於喧傳者乎偕親友而躬聽於肆發者乎旣曰延接人客云爾則有耳皆聞之聞臣亦得聞之聞必將同得於人客之傳而初非塗說風聞之比矣出自其口入于此耳者雖欲忘之亦不可得則以傳之之明有其人聞之之的有其處者何不直陳乃反吞吐其說不覺其自歸周遮也親聽人秋曹發配云者秋曹若以聞所聞於親聽之明的而囚之配之則發問捧供不出乎親聽一款而服與不服之間秋曹固不敢掩覆亦不敢擅決必將據實上聞仰請處分而今以批旨觀之其不得親聽之證而未有上聞之擧者可知矣其所以作證左者何乃若是太窘遁乎況其所謂親聽之作證者卽已致斃於謫路已絕拿覈之路則今其爲證豈不全沒把捉乎今之可按者惟該曹文案在耳爲該堂者若得其緖不爲嚴覈又或得實終至不聞則伊時三堂焉逭營護之律乎此則非臣之所可替擔卞說者而至於今玆臺言隱然歸之虛實相蒙之間以下一款指意叵測何至此極臣之所以仰請緘問者正在於師文之有是無是臣不敢的知而飭敎停啓之下眩於從違一味爭執之際徒傷國體故至請査問言者欲使據實指陳以明懲討之大義以伸憤惋之同情者是豈臣之可已而今其所對但曰有耳皆聞臣亦得聞而親聽之證不過已斃無可覈之一罪人則是渠之所聞知者已先自處於虛實相蒙之地而反以的知其不然等語隱然驅臣於營護師文之科雖其伎倆之專在於誣人而不料手段之若是乎慣熟欲巧反拙之情態已莫逃於聖明之下臣不足呶呶而惟彼師文詬罵之案雖於問啓之批以指對之無證據有都爲白脫之敎而第此對辭終不明白說破置之若有若無之間則其所負犯實未嘗昭脫依舊是從前罪惡其不可遽擬於停啓也明矣如欲究竟乃已則師文之嚴鞫行元之另覈斷不可已也如是而終無指陳之實則誣人無實反坐其律關和至嚴烏可免乎第念臣之此請亶出於嚴臺閣之懲討重朝家之刑政而秪因臣行已無素動輒見輕反以隱然歸之於虛實相蒙未知的知不然等說隱映簸弄有若緘問之請專爲營護師文而發者然此莫非臣之自取尙誰咎尤從今以往惟當斂跡朝端息影周行以夬人心而已
정조 20년 · 강
還送黃海監司徐邁修別薦啓本
정조 20년 · 목
因該監司別薦二人抄擇開錄事啓本敎以非一非三只以實預差二人登聞殊無拔例之意況八字題評亦近文具狀啓還下送
정조 20년 · 강
江華留守金履翼以登科最久人宣薦韓聖謨搜訪馳啓
정조 20년 · 목
該留守狀啓以爲因兵曹關宣薦出身登科四十餘年者詳細搜問則臣營千總韓聖謨以宣薦出身曾經參上武兼除拜仁遮外鎭萬戶遞還後仍爲作散登科則二十七年而時年則七十二歲再昨年以朝官年七十依例陞資科榜年數與金源雖有久近之別而旣是宣薦年又過七十故取考其來歷年歲後玆敢登聞敎以令該曹詳考稟處○兵曹啓言取考榜目及政案則韓聖謨庚寅登科甲辰部將作散丁未以內禁衛正領武兼出六己酉除拜仁遮外萬戶庚戌十二月居中自臣曹下考施行甲寅以朝官年七十加資矣旣經內外實職登科未滿三十年作散又是七年則似此之類不可以久屈論請今姑置之允之
정조 20년 · 강
召見京畿監司金文淳總戎使徐龍輔廣州留守徐有隣于熙政堂
정조 20년 · 목
敎曰來待諸臣入侍○予謂文淳曰日寒如此園幸時沿路橋梁之役姑爲停止待日暖爲之可也
정조 20년 · 강
判府事李命植疏陳病狀辭職賜批
정조 20년 · 목
疏略曰園所動駕雖未卜日已有成命凡在陪扈之列者各以其事先期整待今臣所帶之任旣載班次之圖擧行之緊急管掌之要重幾爲百司之最而顧臣病狀一直無減房闥之間尙未能自力蠢動時日之內將何以復起爲人耶伏惟我聖上粵自先園還奉之後孝思不匱歲一幸行而或慮民邑之弊特省從官之數成出節目永爲定式蓋入於從官之中者擧皆有所管故雖在微末之職未曾以有故闕而不參況臣忝在內營所管也不比閑漫而今若以賤疾之難强輒曠其班行則私心之惶懍固無可言國體之苟艱尤當如何伏乞俯垂諒察亟降處分焉批以重任固難輕解行幸時諸務令兼提調兼管擧行卿其勿辭調理行公
정조 20년 · 강
放金吾秋曹輕囚仍命尙州牧使李恒演特付京司閑職
정조 20년 · 목
敎曰日寒如此禁府如有輕囚與刑曹輕囚放釋事分付○承旨李肇源啓言臣敬奉聖敎馳詣義禁府取考囚徒案則時囚罪人金直休前已保放勿論李恒演以尙州牧使還穀那移事也係是輕囚故依傳敎放送仍詣典獄署取閱囚徒案則逆賊緣坐罪人一名結案罪人六名御寶僞造罪人二名印信僞造罪人一名殺獄罪人四名大同米偸竊罪人一名罪名俱係重大故竝爲仍囚輕囚罪人四名內宋龍錫刃刺人物辜限未滿罪犯非比尋常故亦爲仍囚壯勇營移送據囚禁金尙廉承政院直囚朴弘修備邊司直囚宋完大俱是輕罪故依傳敎放送敎以李恒演以渠地處入於那移之罪辜負大矣因日寒無一言放送殊非念其家嚴國法重民食之意而姑未捧供亦難勒勘大體難責劇邑則丁寧特付京司閑職以爲祿仕之地
정조 20년 · 강
遞大司憲權裕以徐有臣代之前望也
정조 20년 · 목
政院啓言明日次對兩司當爲進參除在外外大司憲權裕大司諫徐美修請竝待開門牌招允之敎以未肅拜憲長許遞前望單子入之
정조 20년 · 강
命水原回榜老人崔尙厚勿爲上來駕臨日肅謝
정조 20년 · 목
敎曰水原回榜老人勿爲上來駕臨日肅謝遊街事令兵曹星火行會
정조 20년 · 강
命草芝僉使李興大令留守觀其治續以仍置與否狀聞
정조 20년 · 목
因江華留守金履翼草芝僉使李興大赴任過限事狀啓敎以過限則容有可恕限三朔觀其治續後仍置與否狀聞事回諭
정조 20년 · 강
全羅監司徐鼎修以濟州移轉及貿穀畢點檢入送馳啓
정조 20년 · 목
該監司狀啓以爲卽接濟州穀領運差使員光陽縣監韓師鎭牒呈以爲濟州入送羅州移轉船一隻及貿穀船二隻十二月二十七日離發而濟州裨校六人亦爲領騎入往云本州移轉各穀五千石及貿取各穀竝船價四千五百二十五石十二斗四升已爲畢點檢入送
정조 20년 · 목
時至具冕服以出禮儀使禮曹判書李祖源導詣版位再拜行初獻禮執幣獻幣進幣爵酒官吏曹判書沈煥之執爵奠爵尊幣瓚爵官行副護軍李勉兢大祝直閣李始源讀祝文訖亞獻官右議政尹蓍東終獻官光恩副尉金箕性行亞終獻禮如儀詣飮福位行飮福禮詣望燎位行望爎禮禮畢還入齋室改具遠遊冠絳紗袍乘輿出宮大門降輿乘輦入弘化門降輦乘輿入明政門永淸門還內
정조 20년 · 강
命假注書具得魯自本院施罰
정조 20년 · 목
政院啓言仕記放鑰前所當依例書入而假注書具得魯謂以忘置初不書納所當重勘而本院請推外無他罰何以爲之敎以自本院施罰以懲新進怠慢之習
정조 20년 · 강
開城留守李冕膺疏陳父病乞遞賜批
정조 20년 · 목
批以卿其勿辭俟間下去
정조 20년 · 강
命專經文臣殿講及文臣製述過科榜後更稟
정조 20년 · 강
刑曹參判趙鎭寬以試官事陳疏引義賜例批
정조 20년 · 강
命嶺南抄上武士未入格者給糧下送
정조 20년 · 목
兵曹啓言昨冬因慶尙監司李泰永抄送武士十三人中可用者指名草記其餘給糧下送事有命矣臣日前招見則武士輩以爲不入格諸人中情理難留者三人已爲下去十人適以別試武科初試觀光尙今留京云矣向日臣曹更試時片箭一巡貫二中金海盧璧壽講通咸陽權思正其中優等而俱是閑良毋論入格與未入格人可用當否臣不敢指陳而今則別試初試已過皆不參榜依傳敎給糧下送而入格二人一體給糧下送敎以入格二人直赴會試如或參榜微稟其餘給糧下送
정조 20년 · 강
命遣吏郞摘奸諸執事淸齋
정조 20년 · 목
儲慶宮毓祥宮延祐宮文禧廟仲朔祭在再明也
정조 20년 · 목
儒修避嫌略曰臣日昨陪班冠不插豸失儀壞例僚臺以是避遞則同罪倖逭有傷廉隅所當卽自引避而親祼之夕不敢瀆擾今始來避所失尤大請命遞斥批以豈可例批依啓
정조 20년 · 강
命畿伯嚴飭高陽地方官罷明陵蜂峴居民守直之規仍査其首倡之人以聞
정조 20년 · 목
宣傳官李貞坤書啓以爲臣馳詣明陵蜂峴防路處詳細摘奸則壘石成堵設棘防遮初無人馬通行之跡昨春以後以蜂峴東邊字內居民輪定一人每日守直禁其來往故雖徒步之人不得踰越仍又馳往昭顯墓植木處一一看審則主峯與白虎諸麓年前所植雜木姑未茁長間或有枯損稀闊處自本月初二日始爲植木至于今逐日栽植竝松雜木爲十萬餘株目今所見頗爲稠密而限再明日畢役故以善爲補植期有實效之意各別申飭於墓官處木根則或有年久之斫痕而新斫處則無之敎以觀此書啓蜂峴居民輪回守直之說極爲駭然身爲地方官者以無於例之役徒循陵官之分付而爲之者豈成說乎更勿如是之意令道伯嚴飭渠輩憚其入勞使用民人當該首倡之人亦令道伯査出狀聞
정조 20년 · 강
命庚辰溫幸時陪從禁軍及各軍門將校等各加一資爲嘉善者同知加設擬入已經同知者單付五衛將皆於後日政竝爲追榮仍飭日前加資人追贈亦勿遺漏
정조 20년 · 목
兵曹啓言依傳敎庚辰年溫幸時陪從禁軍及各軍門將校等訪問則前僉知崔之宗年七十二以武兼陪從前僉知金海潤年八十五朴泰義年七十八曺潤寬年七十三鄭興喬年六十一前萬戶文斗䧺年六十六李▣年六十七安時佐年七十六申楫年七十九韓弼禹年六十五金振兌年七十三李爀年六十折衝張天翼年六十四金世鼎年六十六張益瑞年六十三及第郭重儀年六十一車辰曄年六十一朴再文年六十二閑良吳▣文年六十九延衡明年六十七牛峴僉使金雲瑞年六十二俱以禁厙陪從禁漏官朴萬春年七十以禁漏官陪從壯勇營敎鍊官金鼎澤年六十二以禁衛營敎鍊官陪從別騎衛李東建年七十六以禁衛營別武士陪從前同知金再禧年六十八以道路事知陪從云矣敎以各加一資資爲嘉善者同知口傳加設擬入待肅拜減下而追榮皆於後日政爲之已經同知者五衛將加設單付肅拜後亦爲減下其中禁漏官朴萬春依寫字官李宗賓例敎鍊官金鼎澤依訓敎曹景休例五衛將單付亦於肅拜後減下而日前以陪從加資人若未追贈無論士夫中庶各隨其地處後日政竝卽爲追榮切勿遺漏事分付吏曹政事命下前抄出等待
정조 20년 · 강
命太僕犯科郞官沈原之等最遠牧場散配
정조 20년 · 목
太僕啓言因本寺卜馬貰用事辛亥正月特下飭敎此後更以出貰二字登聞該掌郞廳最遠牧場定配事命下而辛亥以後陵幸園幸時則無責貰貢人之弊而自本寺數疋私貰稱以謬規各官房節祭時不免責之貢人癸丑九月前提調徐有防以各邊巨達毋得使役專意喂養之意成出節目以爲永久遵行之地而曾未數年爲弊依舊官員則專不察飭下屬則惟事掩置以致馬匹之瘦瘠玄黃一或入把輒致顚仆每不免臨時貰用之境揆以紀綱萬萬駭痛節目後犯科郞廳各別嚴査則僉正沈原之前僉正趙祥逵俱以該掌郞官不但貰馬之弊依舊不改入番之時各邊巨達亦有科外使喚之事巨達差出之際不守次次陞遷之規蒭豆喂養之時不禁每每偸竊之弊云特敎申飭何等截嚴筵稟節目事體甚重而無難違越至於此極究厥罪犯臣實爲首震懍萬萬而請節目以後犯科郞廳前僉正趙祥逵今該府拿問嚴處僉正沈原之爲先汰去一體拿問嚴勘書吏馬醫等頭目竝移送秋曹照律勘處允之敎以卿之不爲處分爲便大臣之心果能知賜絹之恥乎犯科郞官等旣有年前下敎何必拿問依下敎最遠牧場散配事分付
정조 20년 · 강
諭領議政洪樂性勿待命仍傳命召勉副其太僕之任以右議政尹蓍東代之
정조 20년 · 목
政院以領議政洪樂性以太僕事待命金吾仍納命召啓敎以今日國綱雖曰掃地太僕擧行萬萬寒心飭敎今至幾年幺麼該郞輩暋不知畏依舊抛置現發於今番園幸者寧不駭痛乎名以天廐御衣載卜出貰雇用該寺例稱小度支則雖無飭敎不敢若是苟究弊源專由提擧之不欲任怨戢頑卿以老病近因筵敎公事屬之提擧則罪在於提擧然爲便卿心提擧處分特爲含忍卿須安心勿待命卽爲還第事遣史官傳諭仍傳命召該寺事可謂百弊俱生令次堂代察終涉權輕卿之兼帶太僕之任姑爲勉副此意一體傳諭大抵房駟上應伯冏有命決非一任其頹廢之地右相爲司僕提調銳意修明僕臣正之效俾勿專美於古
정조 20년 · 강
遞校正郞廳金近淳所帶館職
정조 20년 · 목
敎曰校役有所重校正郞廳金近淳兼帶本職許遞違牌傳旨勿施
정조 20년 · 강
召見華城留守趙心泰廣州留守徐有隣于便殿
정조 20년 · 목
廣州留守徐有隣曰園所案山植松事九邑分管擧行而始興獨漏民情聞甚抑鬱云矣予曰民情豈以見漏爲鬱乎此必邑倅之言也有隣曰秉彝之心凡民所同則諸邑之中獨不赴役其所鬱缺人情固然矣予曰當從便量處矣
정조 20년 · 강
命江都銀木等公貨推移華城行宮事議大臣處之
정조 20년 · 목
華城留守趙心泰啓言行宮各庫今歲次第就緖節目亦已啓下而所貯物種無路拮据臣意則沁都別庫戶南庫留在財貨稍有餘裕就此中銀子一萬兩木綿一百同及乾魚醢屬推移分上恐合事宜而公貨去來事面不輕請下詢大臣處之從之
정조 20년 · 강
命華城預貿貢木還償均廳貸錢木代錢六萬一千八百兩以禁御兩營停番條及箕營區劃條當報均廳者限年移劃於役所
정조 20년 · 목
華城留守趙心泰啓言昨年爲匠募輩朔下衣資有貢木六百十八同限五年預貿以置者而城役將以今年內畢築爲期顧今目下財力萬萬苟艱以木條還爲作錢然後可以需用矣今有一事從便變通者年前自均廳貸來之錢以此六百十八同木以爲從庫中還報之地而木代錢六萬一千八百兩以禁御兩營停番條及箕營區劃條之當爲還報於均廳者準此數限年移劃於役所則在均廳不過以錢換木而自庫中捧留極涉便易在役所其所爲用不啻切緊工役亦將賴以就緖請以此出擧條知委均廳從之
정조 20년 · 강
命華城所在壯勇內營卿武士差出外營守堞軍官以隨行月日定其勤苦計仕轉遷
정조 20년 · 목
華城留守趙心泰啓言本府所在內營卿武士等向伏奉筵敎以園幸時城上把守將派定擧行而旣是內營所關卿武士則未及定奪之前有難擅便差任請自今爲始差出外營守堞軍官成給傳令受其投刺之後因爲錄案以守堞軍官隨行月日定其勤苦次第以爲計仕遷轉之地從之
정조 20년 · 강
命外營從事官隨其事爲以軍色餉色從事官稱號
정조 20년 · 목
華城留守趙心泰啓言外營之事體規度一般於內營而有軍有餉外內亦同則從事之不稱軍色餉色名實不副請外營兼從事官自今隨其事爲以軍色餉色從事官稱號事載之節目中從之
정조 20년 · 강
遣承旨馳詣受香所奉審摘奸
정조 20년 · 목
儲慶宮毓祥宮延祐宮懿昭廟文禧廟春享在明也
정조 20년 · 강
命檢校待敎徐有榘令該府嚴問捧口招以聞以洪檍爲判義禁前望也
정조 20년 · 목
內閣候班已整問安啓辭不卽待令敎曰今日內閣候班事欠敬甚矣專由於入直閣臣云檢校待敎徐有榘爲先減下檢校卽令金吾堂上開坐拿囚以渠怠緩之罪嚴問捧口招以聞若或漫漶納供雖徹夜勿捧供辭事分付○政院啓言義禁府都事來言徐有榘有開坐捧口招之命而判義禁洪良浩脤制次堂例不得擧行云何以爲之命許遞前望單子入之待下批牌招卽爲開坐
정조 20년 · 강
內閣提學沈煥之上疏賜批
정조 20년 · 목
疏略曰今日本閣候班不成儀度至承嚴敎於批旨之中震懍惶蹙靡所措躬雖因入直下僚之疏忽不謹致此乖禮欠敬之罪臣職忝長僚苟能先事提警則豈至稽慢至此哉閣中諸僚凡有所失其咎實在臣身今於責諭之下何敢諉罪於年少一下僚而晏然自恕乎伏乞亟遞臣所叨內閣之任仍治臣失職之罪批以職太比故易心易生下僚之欠敬卽長官之不察卿則越俸一等參班直提學李晚秀直閣李始源從重推考
정조 20년 · 강
義禁府以司僕僉正沈原之等散配啓命趙祥逵拔去
정조 20년 · 목
義禁府以司僕僉正沈原之穩城府收場前僉正趙祥逵蔚山府牧場散配啓允之敎以趙祥逵之捐廩欲爲救弊曾所稔知則混同現告此亦該提擧伎倆重臣此習若不痛改雖欲事事曲保得乎昨欲下敎而姑爲含忍更思刑政所關終難䵝昧祥逵拔之重臣若知朝家念先曲貸之意俾卽思所以矯質改習可也
정조 20년 · 강
命漢城府別定官員更爲逐戶摘奸過期未婚之類
정조 20년 · 목
漢城府啓言過期未婚之類更爲搜訪毋或見漏之意另飭各部矣東西北部各有追報而至於過期未葬之類前因判尹臣金尙集筵稟定式每於夏月經潦後摘奸書入矣今因特敎竝令遍出摘奸後一一搜報故東西南北四部所報者一體書入東部未婚三人未葬二十二人西部未婚三人未葬十三人南部未葬十人北部未婚二人未葬十二人敎以別定本部官更爲逐戶摘奸過期未婚之類若有見漏者更卽別單書入
정조 20년 · 강
命寢來十六日儒生殿講之令
정조 20년 · 목
政院以來十六日日次儒生殿講日次英陵忌辰祭齋戒相値啓敎以自有到記日殿庭駭擧雖非齋日豈可爲之乎
정조 20년 · 강
命右議政尹蓍東焚黃時給由馬備給澆奠床
정조 20년 · 목
因焚黃呈辭有是命
정조 20년 · 목
備局啓言卽見京畿監司金文淳狀啓則以爲本道牟還自來不敷每當春耕留庫中量宜加分後從實數狀聞自是已例請令廟堂稟處矣畿內春耕時年還加分之請便成年例每蒙朝家之久許請今亦依狀請許施令道臣酌量各邑之種還多寡從略均俵待畢分具由狀聞更爲實數成册枚報本司之意分付久之
정조 20년 · 강
重推兵曹堂上具㢞李太亨李東馨兪漢寧
정조 20년 · 목
承旨李肇源啓言兵曹以邊將應薦人不薦事纔已草記請推而咸陽則守居昌縣令長淵縣監竝書以府使者固已不審旣非府使則又非應薦之人而誤書混推亦係不察本院之矇然捧入不勝惶悚而當該堂上不可無警請從重推考從之
정조 20년 · 강
命判義禁洪檍待開門牌招
정조 20년 · 목
檍四違召敎以必欲永畵所執大過從重推考待開門牌招
정조 20년 · 강
召見諸承旨及右議政尹蓍東溫幸陪從加資人金再禧等坡州牧使李彥忠于誠正閣
정조 20년 · 목
諸承旨持公事入侍蓍東及彥忠辭陛也○予謂蓍東曰古者問國之富數馬以對馬政亦政之大者故騋牝三千可見秉心塞淵則今番太僕卜馬事嚴飭未久復踵前習近來本寺事專責於提擧而提擧不能振刷雇馬之弊姑無論餘外擧行多不成說卿須着意董飭俾有實效可也蓍東曰司僕之稱以小度支者誠如日前下敎而其弊如此此莫非有司之責矣
정조 20년 · 강
領議政洪樂性初度呈辭遣承旨敦諭
정조 20년 · 목
因樂性辭單敎以賓對診筵許令勿參在卿無異長暇然以近日僚相之備員欲爲請告得間從便爲之之意已有答對於歲初社壇齋所今於由單之來豈可循例代撰不久批答乎更將筵敎餘意有此申申卿須安心限數朔穩穩攝養俟間簉朝事遣承旨傳諭
정조 20년 · 강
命別試講經試官以初試一二所進去人擬入
정조 20년 · 목
因別試講經試官望筒敎以觀此試望除非耆老卽是實病至於向來人言可謂美事斷當受而爲謝且皆廉隅一伸設有未盡善爲之事者更爲掌試則亦可慰多士益當嚴科場此望筒勿施初試一二所進去人擬入事分付
정조 20년 · 강
命禮曹參議韓用龜辭單捧入踏下
정조 20년 · 목
敎曰今因試望事問該堂入來者參議呈告云固知其無病曾經三銓者前俗然矣可謂不負所知何必還給禮曹參議韓用龜呈辭卽爲捧入踏下
정조 20년 · 강
命假引儀沈憲永汰去嚴杖司謁張光益亦爲棍汰
정조 20년 · 목
敎曰大臣肅拜時諸臣例皆肅拜於大庭卽應行之古例而今日忽然不爲乃敢煩稟當該通禮院官員汰去令攸司嚴杖科治當該司謁令兵曹決棍汰去○義禁府以假引儀沈憲永嚴杖五十度啓
정조 20년 · 목
因監試官望筒敎以憲臺行公者只有一員政官牌招開政未差之代卽爲差出待下批牌招監試官望筒修正入啓事分付○以李益運爲吏曹參判李喆模爲大司諫李心傳爲掌令鄭魯榮申漵爲持平金銑爲副修撰李勉兢爲禮曹參議姜彙喆爲訓鍊副正彙喆及李萬吾新通
정조 20년 · 강
命莊陵參奉趙基仁間司別檢換差
정조 20년 · 목
禮曹啓言莊陵寒食祭香祝兩官中一員當爲祗受陪進而令廉隅人入直參奉趙基仁身病猝重云請趙基仁改差其代卽令差出敎以日前入侍見之果然然是誰之孫豈可無端落仕間司別檢口傳換差○莊陵參奉趙基仁氷庫別檢李在翼相換
정조 20년 · 강
改差假監役兪漢寬以洪善浩口傳差代尋仍漢寬
정조 20년 · 목
吏曹以假監役兪漢寬身病沈篤萬無時月內供職之望啓請改差允之敎以雖有加設未陞實者筵敎不可不信況慶辰承傳乎今日口傳擬入待下批使之當日待令以善浩口傳批下吏曹又以善浩時在平壤啓敎以何可遲待上來改差前監役聞是積屈者云勿遞可也
정조 20년 · 강
命司僕寺犯科書吏馬醫等定配收贖
정조 20년 · 목
刑曹啓言因司僕寺啓辭節目後犯科書吏馬醫等頭目竝照律勘處事命下矣該寺郞官定配於最遠牧場則書吏馬醫當用和同犯法之律書吏任世碓興陽縣馬醫任世芳端川府各定配所卽爲押送敎以官員所爲下輩何以敎之本律收贖
정조 20년 · 강
命右議政尹蓍東長湍下往時差員星火定送
정조 20년 · 목
京畿監司金文淳以右議政尹蓍東長湍下往時陪行及差員倂安徐事馳啓敎以大臣之題送雖如此係是新拜後榮掃之行且況體貌不可不尊道臣陪行雖未及期差使員星火定送事分付畿營
정조 20년 · 강
給宣川府燒戶恤典
정조 20년 · 목
平安監司金載瓉以宣川府民家失火一百八十八戶被燒馳啓敎以宣川民戶燒燼至於百餘戶之多邊上民戶之失所甚爲矜惻分付道臣拔例顧助亦令地方官聚會被燒民人其中難以賴活之類以會付穀物周急又其中貧殘身布還穀難辦者區別抄出特爲蕩滌待其結構奠接與分給蕩滌形止使之報來後狀聞事星火行會道伯俾免一民之失所
정조 20년 · 강
召見判義禁洪檍于誠正閣
정조 20년 · 목
檍再違召敎以何如是乎牌招來待○予謂檍曰卿所遭後初登筵席乎處義太過矣檍曰臣荷天地罔極之恩未有一半分報效所遭罔測情地危蹙徒貽淸朝之羞實無束帶之顏矣
정조 20년 · 강
遞掌令李翊模持平吳大坤以李鼎德爲大司諫洪秀晚爲持平韓光植爲掌令竝前望鼎德添書也
정조 20년 · 목
敎曰監試官中牌不進人許遞前望單子入之待下批一體牌招察任
정조 20년 · 강
獻納柳河源正言權晙趙萬元陳前啓賜批命李周奭律名斯速釐正
정조 20년 · 목
河源等陳前啓批以不允柳師文事亟停勿煩李周奭事發啓結語之曰以限死加刑定限發配者寧有如許啓體除非鞫囚待拷訊限滿一日無過一次則限死云云係是法外至於勿限年之律名卽加於徒年一等而限已身勿定年限之意也每因赦典爲小人之幸多卽見宥雖與律名若相及然而今若定限則欲重及輕顚錯莫甚爲柳河源者苟有所見但當發論於改措語限死改以加刑定限改以勿揀赦前則固可渠亦有秉彝宜知所重之關係莫重而憑藉結辭之違式肆發停啓之悖說看作樹立竟夕爭閧設使渠心眞箇出於懲其罪而改律名停啓二字旣發於渠渠之精神之專在於停啓不難知也此所以嚴處河源者大抵律名釐正然後啓體可成而不爲河源輩藉口容喙之資啓語律名斯速釐正則亦當觀其措語有所許施矣
정조 20년 · 강
配獻納柳河源于黑山島
정조 20년 · 목
敎曰設使結語有違格式但當從容停當釐正而已爲人臣敢於事關莫重之事渠乃肆然力主停啓之論至起鬧端以致僚臺之齊聲避嫌今將夜闌臺啓未傳近日國綱雖曰掃地莫重事處分之事乃敢若此叵測無嚴罪在罔赦獻納柳河源爲先黑山島定配
정조 20년 · 강
罷左議政蔡濟恭職
정조 20년 · 목
政院啓言卽者議政府錄事來言左議政蔡濟恭以爲嚴敎萬萬惶懍求死不得走伏金吾門外恭俟鈇銊之誅云仍納命召何以爲之敎以卿立朝于今五十四年逮事先朝出入威顏之前仰覩奉先之聖孝環顧在廷諸僚如卿之久且密者罕焉仁民愛物之盛德至善可感豚魚而事有關於奉先未嘗一有假貸雖以辛卯明史輯略事集祥殿金盆事毓祥宮門帳事一二易知之事言之情跡之可恕不可恕處斷之際有若不加强別然者是豈欽恤之聖德或有遺照而然哉予於政令施措不能仰述萬分之一分如卿耆臣以仰覩於昔年者加勉於今日卽天理人情之所固然且況今番現發之齋郞所爲無論情與跡之如何所關果何如際此柳河源以停啓事惹鬧其爲叵測莫甚於此曾聞河源學字於卿遣承旨問於卿處而今聞附奏之言不可但以不禁言不料卿之處事若是寒心若使卿有此事於逮事先朝之日則處分當至何境卿今老白首位躋上相予之眷毗也倚重也別出等夷殊施寵私則卿之附對中事實其可曰體昔年體今日乎國綱自國綱恩禮自恩禮行將處分命召捧留先以此意遣史官回諭○敎曰王綱不振私意橫流而國其爲國未之聞也身經上相任在元老者不念承弼之義及歸孤負之科能無有歉於古大臣事君之方乎左議政蔡濟恭施以罷職之典
정조 20년 · 강
重推承旨李海愚判義禁洪檍拿處都事朴正圭
정조 20년 · 목
柳河源發配草記不待傳旨輕先入啓也
정조 20년 · 강
禮曹以景慕宮修改日時及望祭時兼行告由啓
정조 20년 · 목
該曹啓言景慕宮月臺及阼階石動退處與今番春奉審執頉今二十日辰時一體修改而告由祭兼行於望祭請祝文中措辭添入允之
정조 20년 · 강
飭太常造脯時濫屠之弊
정조 20년 · 목
奉常寺以祭享所用春等中脯今月十三日始造啓敎以此提擧其能奉法嚴戢有未可必安知不令久解弛多用法外牛隻而不禁如司僕提擧之放倒受敎乎此都相爲都提擧以後果多未能收拾處云甚爲慨然況提擧又不畏法法將安用自有考察之道第加着念
정조 20년 · 강
有政吏曹判書沈煥之參判李益運進
정조 20년 · 목
以李基讓爲獻納金觀柱爲副校理
정조 20년 · 강
大司諫李鼎德正言權晙趙萬元陳前啓賜批
정조 20년 · 목
鼎德等陳前啓李周奭事歸之不足責之科下改措語曰刑止於一次律止於勿限周奭之所犯係是莫重則刑律之止此失之太輕且況勿限之律初非不重而終歸於遇赦輒宥之科則以此勘律烏足以當其罪哉請島配罪人李周奭更令王府拿致加刑限已身島配雖有赦典永勿擧論批以不允柳師文事亟停勿煩李周奭事處分自有斟量到今加律近於移怒至於結語律名亦難免不審赦前之勿揀雖在法典勿論於赦典云云可謂無於法由前由後勢難依施不久
정조 20년 · 강
持平申漵陳前啓仍請太廟正朝祭時失措之該廟司捧現告拿勘賜批從廟司拿勘之請
정조 20년 · 목
漵陳前啓又啓言宗廟正朝祭享時祭監監察朴鼎元以爲第十二室獻酌時尊所覆酌以致鏗然作聲殊欠敬謹本署當該廟司不可無警責之道監臺呈課旣如是請當該廟司捧現告拿問嚴勘批以不允柳師文事亟停勿煩廟司事依啓
정조 20년 · 강
大司諫李鼎德持平申漵校理宋翼孝副校理李龜雲正言權晙趙萬元修撰朴吉源尹益烈副修撰鄭來百陳前啓仍請蔡濟恭削黜賜批命濟恭加施不敍之典
정조 20년 · 목
鼎德等陳前啓又啓言噫嘻近日世道之乖漓人心之陷溺皆由於一私字爲之病根而至於今番李周奭事而極矣周奭之啓出而爲臺諫者欲停之則爲大僚者又可之營護相仍形迹自著噫嘻此豈聖世所可有之事耶於惟我先大王出天之孝奉先之誠孰不感歎欽仰而彼以五十餘年逮事之踪親聽目覩則其所對揚之道冘倍他人而今於周奭之所犯關係莫重處急於庇護至有柳河源停啓之論而不能禁止乃反和應甘自陷於孤負之科論其罪失實爲駭痛請前左議政蔡濟恭爲先削奪官爵門外黜送批以不允末端事付丙蔡濟恭事孤負與不念承弼之失姑無論設令本事爲當停之啓時相指揮時臺承望其爲後弊誠有難言者此等處若不嚴賜處分明示好惡則霜將氷而豕可突寧不懍然不可以病餘衰憒有所曲恕削黜則過矣加施不敍之典
정조 20년 · 강
命前判敦寧金履素加施不敍之典不言三司竝罷職
정조 20년 · 목
敎曰今因新發之三司合啓事有一諭於三司者大臣事事在旡妄跡非故犯事面則不可無一言而兩司違格一箚諫長微發一疏之後互相推諉無一人挺身發啓使兩司旣出之論便無下落國體臺風豈容如是乎且以事理言之責在於元帥則以疲殘之一騎堂磨勘雖於大臣之心想益不安今罷明敍豈嫌誚刻朝廷擧措務當得宜近日行公不言三司一幷罷職留都大臣前判敦寧府事金履素加施不敍之典以正紀律以尊堂陛又敎曰政官待開門牌招開政○罷職現告校理宋翼孝副校理李龜雲修撰朴吉源尹益烈大司諫徐美修鄭尙愚李鼎德司諫吳鼎源崔重圭沈興永獻納柳河源正言權晙趙萬元執義李龜雲掌令玄重祚李儒修李貞運李翊模李心傳李明淵持平宋知濂姜碩龜金近淳洪光一申漵
정조 20년 · 강
均廳以華城留守趙心泰所請錢木相換事不得許施啓
정조 20년 · 목
該廳啓言以城役所財力之苟艱預貿貢木六百十八同與還報均廳禁御兩營停番條及箕營區劃條錢六萬一千八百兩相換需用事華城留守趙心泰陳達蒙允矣若以一匹木相換二兩錢非但有違於均廳貿木之價均廳所儲米木稍似有裕錢邊極甚不足目下所在僅爲十萬兩京而別使行員役盤纏所給八千兩及其他應下與各衙門所納蕩減給代數甚夥然雖有漸次上納之錢實多難繼之慮外而湖西劃給六萬兩湖南許貸一萬五千兩或以穀物作錢或使待秋還納今年內收捧似無其路城役所筵稟貸去外貿取雜物於各道各邑者亦以本廳上納錢推移取用殆近萬兩各道加分耗作錢上來還報次先爲貸用亦爲二萬四千兩統計京外許多所用洽爲十二萬兩之多因此而京儲匱竭外入大縮目今本廳萬無繼用之望殆同無糆之不托六萬一千八百兩之錢相換以送其勢末由不得許施
정조 20년 · 강
命金吾時囚徐有榘等竝照律